Különbözeti ÁFÁ-s termékek és szolgáltatások számlázása

Vannak olyan speciális tevékenységek / termékek, amelyeknél nem a szokásos áfakulcsos számolás történik, és nem is adómentes, hanem úgynevezett különbözet szerinti adózást kell alkalmazni. Ilyenek pl:

utazási iroda

használt cikk

műalkotás

gyűjtemény

régiség

Ezeknél kizárólag a beszerzési ár és az eladási ár különbözete képezi az adó alapját, így matematikailag nem stimmel a nettó + ÁFA = bruttó. Ennek oka, hogy az ÁFA kiszámításánál az alapot csökkenti a ráfordítás, azaz egyszerűbben fogalmazva csak az árrés után kell ÁFÁ-t fizetni. Egy használt mobiltelefon példáján szemléltetve, ha

megvesszük a használt telefont 20.000,- Ft áron

eladjuk nettó 30.000,- Ft eladási áron

Az áfa alapja 10.000,- Ft (30.000,- eladási árból levonva a 20.000,- Ft beszerzési ár)

Az áfa összege 2.700,- Ft (10.000,- Ft ÁFA alap, 27% ÁFA)

bruttó érték: 32.700,- Ft (30.000,- Ft alap + 2.700,- Ft ÁFA)

Ezt a fajta tétel rögzítést az eVIR közvetlenül nem támogatja, mivel a tételsoroknál nem ad ki érvényes belföldi áfakulcsot a nettó és a bruttó ár különbözete.

Helyette kétféle megoldás létezik:

1. Részletes számlázás esetén két tételsor kerül a számlára:

A használt telefon a beszerzési árral megegyező eladási áron továbbszámlázva, 0 Ft ÁFA, különbözeti áfa jelöléssel:
20.000,- nettó + 0 Ft ÁFA = 20.000,- Ft bruttó

Az árrés külön tételsoron, normál ÁFA kulccsal:
10.000,- nettó + 2.700,- Ft ÁFA = 12.700,- Ft bruttó

A számla végösszege ilyen módon nettó 30.000,- és bruttó 32.700,- Ft lesz. Ennek a megoldásnak az előnye, hogy nem kell hozzá további nyilvántartás alapú számolgatás, a könyvelő is azonnal látja az árrést. A hátránya is ugyanez, csak a vevő szemszögéből nézve: a vevő látni fogja, hogy mekkora beszerzési áron vásároltuk meg a terméket, ami üzletileg nem minden esetben előnyös.

2. Külön nyilvántartás vezetése esetén lehetőség van arra, hogy csak egyetlen tételsor szerepeljen a számlán a bruttó összeggel, külön ÁFA feltüntetése nélkül, különbözeti ÁFA megjelöléssel. Ilyen esetben a gazdasági eseményt terhelő ÁFÁ-t utólag számolja ki az értékesítő cég könyvelője a nyilvántartás alapján, és az ÁFA tartalmat az értékesítő cég fizeti be.

Számla tétel: nettó 32.700,- , 0 Ft Különbözeti ÁFA, bruttó 32.700,-

A megoldás előnye, hogy a vevő nem látja a termék beszerzési árát, viszont hátránya, hogy külön részletes adminisztrációt igényel a nyilvántartása.

A különbözeti ÁFÁ-s számlákon minden esetben fel kell tüntetni szövegesen a különbözet szerinti adózásra utaló szöveget, megjelölve annak a típusát is, valamint az alkalmazott áfakulcs beállításaiban az Online számla besorolásnál is jelezni kell ezt, hogy a NAV Online Számla adatszolgáltatás is a helyes adatokat tartalmazza.

Kapcsolódó oldalak:

Szolgáltatások

Számla